Renta

Renta Group on suomalainen rakennusalan yritys, joka vuokraa rakentajille ja teollisuuteen erilaisia koneita, tiloja, telineitä, sääsuojia ja työmaapalveluita.  Yritys on kone- ja laitevuokrauksessa markkinakakkonen Suomessa. Yritys on perustettu alkuvuonna 2016 ja se on kasvanut vauhdikkaasti. Vuonna 2024 yhtiöllä oli yli 2 000 työntekijää kahdeksassa Pohjois-Euroopan maassa. Renta toimii Suomen lisäksi Baltian maissa, Norjassa, Puolassa, Ruotsissa ja Tanskassa.

Renta on yksi Euroopan suurimpia vuokrausyrityksiä. Vuoden 2024 liikevaihdon perusteella se oli Suomen 135. suurin yritys.

 Historia 
 2016–2019 
Alkuvuonna 2016 toimintansa aloittanut Renta Group syntyi yritysostoin. Ensimmäisiin yritysostoihin kuuluivat teline- ja sääsuojausalan Telinekymppi (nykyään Renta Telineet), työmaatiloja vuokraava Jasoca ja konevuokraamo Kehä-Kone, jotka kaikki siirtyivät Renta Groupiin henkilöstöineen ja omistajineen. Yrityksen pääomistaja oli pääomasijoittaja Intera Partners. Yrityksen perustamisessa avainhenkilöitä olivat Erkki Norvio, Kari Aulasmaa ja Kari Kallio, jotka olivat työskennelleet aiemmin Ramirentillä. Norviota on pidetty kansainvälisestikin yhtenä alansa uranuurtajana, sillä hän toimi Ramirentin ja sen edeltäjän A-Rakennusmiehen toimitusjohtajana ja hallituksen jäsenenä 30 vuoden ajan, oli viemässä A-Rakennusmiestä pörssiin ja kasvatti yrityksen liikevaihdon tyhjästä satoihin miljooniin euroihin. Myös aiemmin Inspectan toimitusjohtajana toimineella Aulasmaalla oli pitkä historia Ramirentiltä. Renta Groupin hallituksessa oli Norvion lisäksi muun muassa myös Kallio, joka oli Norvion seuraaja Ramirentin konsernijohtajana ja Telinekympin Juhani Kattilakoski.

Heidän yritysideansa oli perustaa Suomeen rakennuskoneiden ja -laitteiden vuokraamoverkosto, joka toimisi paikallisesti, olisi osittain työntekijöidensä omistama ja hyödyntäisi vuokraamisessa digitalisaatiota. Verkostoa oli tarkoitus kasvattaa myöhemmin muihin Pohjoismaihin. Renta Group aloitti toimintansa pääkaupunkiseudun teline- ja sääsuojausmarkkinoilla sekä työmaatilavuokrauksessa, mutta alkoi pian rakentaa vuokraamoverkostoa koko maahan. Ensimmäiset kalustovuokraamot avattiin Rovaniemelle, Ouluun, Kokkolaan, Seinäjoelle, Poriin, Turkuun, Vantaalle, Helsinkiin, Espooseen, Kotkaan ja Mikkeliin. Keväällä 2016 Rentalla oli 60 työntekijää. JoulukuussaRenta osti SSR Groupin koko konekaluston: erilaisia rakennuskoneita ja -laitteita työmaatiloista nostolaitteisiin. Samalla yhtiöt tekivät pitkäaikaisen vuokrasopimuksen, jonka ansiosta SSR Group sai käyttöönsä Rentan kalustot ja koneet koko maassa. Ensimmäisenä vuonna Rentan liikevaihto oli 20,9 miljoonaa euroa ja sillä oli 83 työntekijää. Vuonna 2017 yhtiön liikevaihto kasvoi yli sata prosenttia ollen 45 miljoonaa euroa. 

Alkuvuonna 2018 Renta osti Suomen Työmaapalvelut. Rentalla oli Suomessa 28 toimipaikkaa, ja niissä työskenteli yhteensä yli 200 henkilöä. Huhtikuussa Renta osti ruotsalaisen yleiskonevuokraamo Stål & Hyr Groupin, joka työllisti 130 henkilöä 13 toimipisteessään.  Stål & Hyr osti elokuussa Hyrcenter I Nerike AB:n ja marraskuussa Aros Hyresmaskiner AB:n. Kauppojen jälkeen Stål & Hyr toimi 24 toimipisteessä. Lokakuussa Renta osti norjalaisen konevuokraamon Flexleie as:n, joka toimi Norjan länsirannikolla, Pohjois-Norjassa ja Oslon alueella sekä Ruotsissa Tukholman alueella. Yhtiöllä oli yhteensä 6 vuokraamoa.

Vuonna 2019 Rentan suurin omistaja oli pääomasijoittaja Intera Partners, joka omisti yrityksestä 60 prosenttia. Sen lisäksi yli 90 Rentan avainhenkilöä omisti yrityksen osakkeita. Renta kuului Suomen 500 suurimman yrityksen joukkoon ja sijoittui niiden joukossa kymmenen eniten liikevaihtoaan kasvattaneen yrityksen joukkoon, sen liikevaihto kasvoi 71 prosenttia ollen 184 miljoonaa euroa.

 2020– 
Loppuvuonna 2020 Rentalla oli 29 toimipistettä Suomessa, 41 Ruotsissa, 7 Norjassa ja 3 Puolassa.

Huhtikuussa 2021 Renta osti norjalaisen Byggesystemer-yhtiön, jolla oli 9 toimipisteessään 160 työntekijää. Kaupan jälkeen Renta työllisti Norjassa 220 henkilöä.  Marraskuussa Intera Partners myi Renta Groupin IK Partnersille. Myös Rentan johto ja avainhenkilöt uudelleensijoittivat yhtiöön.

Keväällä 2022 Renta osti norjalaisen Utleiesenteret-yhtiön. Kesäkuussa tehtiin kolme yrityskauppaa. Lohke Materielutlejning A/S toimi Tanskassa L&E Maskin Ruotsissa.
Baltian maissa ja Puolassa toimiva Uprent-yhtiö sai uuden nimen Renta Pumps.

Huhtikuussa 2023 Renta osti Pohjanväre-yhtiön, kesäkuussa MP-Yhtymä Oy:n. Elokuussa vahvistettiin norjalaisen Mylift-yhtiön osto ja marraskuussa kerrottiin suomalaisen pumppausyhtiö Ohikon ostosta. Renta aloitti yhteistyön Hiltin kanssa ja otti käyttöön sen kehittämät Bluetooth-tagit 170 toimipisteessä. Suomesta liikevaihtoa tuli 105 miljoonaa euroa, Ruotsista 174 miljoonaa euroa.

Vuonna 2024 Renta teki kuusi yrityskauppaa. Tammikuussa YIT kertoi myyvänsä Rentalle YIT Kalusto -yhtiön. Kauppa vaati Kilpailu- ja kuluttajaviraston hyväksynnän. Samalla yhtiöt sopivat pitkäaikaisesta yhteistyösopimuksesta, jossa Renta toimittaa YIT:lle kalustopalveluja Suomessa. Tanskasta ostettiin Jelle-Bo-yhtiö ja Puolasta Scaffolding Group. Lisäksti ostettiin Tunnel Support AS ja sen tytäryhtiö Tunnel Support Sverige AB, Caro Design ja Rondellen.

Toukokuussa 2025 Renta kertoi ostaneensa norjalaisen Containertech Rental -yhtiön. Yhtiö oli erikoistunut kontteihin liittyvään liiketoimintaan ja se vuokraa esimerkiksi vedenkäsittelyjärjestelmiä.

Organisaatio
Vuonna 2024 yhtiöllä oli yli 2 000 työntekijää kahdeksassa Pohjois-Euroopan maassa. Renta toimii Suomen lisäksi Latviassa, Liettuassa, Norjassa, Puolassa, Ruotsissa,  Tanskassa ja Virossa. Konsernilla on yli 180 toimipistettä. Yrityksen toimitusjohtaja on ollut huhtikuusta 2016 lähtien Kari Aulasmaa. Yhtiön hallituksen puheenjohtaja on Andrew Studdert.

Konserniin kuuluu muun muassa Renta Oy, Rentatelineet Oy, Renta Denmark, Renta Finland, Renta Norway, Renta Poland, Renta Pumps ja Renta Sweden.

 Tuotteet ja palvelut 
Renta on yleiskonevuokraamo, jonka tarjontaan kuuluu muun muassa työmaatiloja, sääsuojia ja maarakennuskoneita: Volvo-kaivukoneita ja -pyöräkuormaajia alle 8 tonnin kokoluokissa ja 4–13-tonnisia Volvo-jyriä. Vuokrattavana on myös erilaisia työkaluja, kuten esimerkiksi käsityökaluja betonimyllyjä ja pyöräkuormaajia.

Toukokuussa 2017 Renta julkaisi asiakkailleen suunnatun Renta Easy -kalustonhallintasovelluksen, jonka avulla vuokrakalustoa voi hallita mobiililaitteilla. Sen avulla voi muun muassa tilata ja palauttaa vuokrakoneita, tarkastella vuokrakaluston kustannuksia työmaakohtaisesti ja seurata raskaan kaluston käyttöä ja sijaintia. Vuonna 2025 julkaistiin Hiltin kanssa kehitetty Easy+-sovellus, joka tarjoaa entistä tarkempaa tietoa laitteden käytöstä ja sijainnista.

 Tunnustuksia 
Kesällä 2023 Renta voitti European Rental Awards -kilpailun Large Rental Company -sarjan.

 Lähteet 

 Aiheesta muualla 
Yrityksen kotisivut

Luokka:Suomalaiset rakennuskonevuokraamot
Luokka:Rakentamisen tuotemerkit